KULTUR Det var med store skuffelse for festivalsgængere og festivalen selv, at dette års Northside-festival blev aflyst i starten af april, hvilket var en aflysning af det, der skulle have været en afslutningsfest i Ådalen.

Men her få uger senere kigger festivalen allerede nu frem mod 2021, som er første gang, at festivalen skal afholdes i Eskelunden.

For i en pressemeddelelse kan Northside både offentliggøre dato, første navn på plakaten og melde ud, at der fra i dag er blevet åbnet op for billetsalget til næste år.

Datoen bliver 3.-5. juni og første bookede band er de danske rockikoner Kashmir, som også skulle have spillet på festivalen i år.

Læs også Letbanen præsenterer nyt minus på 83 millioner

"Kashmir skulle helt ekstraordinært være gået på scenen til dette års NorthSide med den første festivalkoncert i fem år. Vi er virkelig glade for, at de er klar på at udskyde denne særlige begivenhed til 2021, for det er noget, vores gæster i den grad har set meget frem til. Koncerten bliver i øvrigt en af kun to festivalkoncerter i hele 2021, så det er ganske specielt og eksklusivt," siger festivalschef Brian Nielsen.

Et af de vigtigste budskaber i forbindelse med aflysningen af dette års festival har været, at gæsterne opfordres til at beholde deres billet, som automatisk gælder til næste års festival, og de positive tilkendegivelser og ønsker om at støtte NorthSide 2021 er strømmet ind.

Læs også 53-årig mand forsøgte at stjæle stillads: Men ejeren fulgte med på videoovervågning

"Hvis man skal finde en positiv sprække i alt det her, så må det være overvældelsen over den støtte og opbakning, vi har mødt, siden aflysningen blev offentliggjort. Det er en kæmpe motivation for os, når vi skal se fremad og planlægge næste års festival. Derfor efterkommer vi også de mange ønsker fra publikum om at kunne støtte festivalen. Vi åbner derfor helt ekstraordinært op for salget af et begrænset antal billetter til festivalen i 2021, vel at mærke til de priser, som billetterne kostede i år. Billetsalget slutter lørdag 6. juni – i den weekend, NorthSide skulle have fundet sted," siger festival-chefen, der glæder sig til 2021:

"Vi nåede ikke at få sagt farvel til vores festivalplads i Ådalen, men til gengæld har vi fået lidt ekstra tid til at gøre os ekstra umage, når vi i 2021 skal byde NorthSide publikummet velkommen til Eskelunden og til en ny, stor, flot og meget anderledes festivalplads, og det glæder vi os enormt meget til," slutter Brian Nielsen.

Læs også Elektriske strømper skal hjælpe intensivpatienter med coronavirus